### Beslutning

Godkendt med bemærkning om at der er mulighed for 1-2 sammenhængende områder ad gangen og aktiviteter skal foregå i hverdagen i tidsrummet mellem kl. 7 og kl. 16. Samt at til- og frakørsel kun skal foregå fra den nuværende rute 23 via [adresse].

Ragnar Mogensen (F) stemte imod med bemærkning om, at et sådan projekt skal foregå via overordnet planlægning og ikke via en landzonetilladelse.

Yannick Gregersen (F) begærer sagen i Kommunalbestyrelsen.

### Sagsfremstilling

## Resume og sagens baggrund

Viskingegården på [adresse], 4470 Svebølle har fremsendt en revideret ansøgning om landzonetilladelse til et landskabsprojekt (se Bilag 1-5), hvor store mængder ren overskudsjord fra lokalområdet anvendes til at skabe et mere kuperet terræn, som det kunne have set ud lige efter istiden. Arealerne vil efterfølgende indgå i normal markdrift.

En landzoneafgørelse om et projekt af det ansøgte omfang vurderes at være af principiel karakter og forelægges derfor Teknik- og Miljøudvalget.

På Teknik- og Miljøudvalgets møde d. 2. februar 2023 valgte udvalget at sende sagen tilbage med ønske om at ansøger forholder sig konkret til naboernes bekymringer samt en opfordring til, at ansøger skulle have en dialog med naboerne inden næste udvalgsmøde.

På Teknik- og Miljøudvalgets møde d. 9. marts 2023 valgte udvalget at sende sagen tilbage med ønske om at besigtige området, samt at kommunen indkalder til et dialogmøde, hvor ansøgeren og de relevante naboer deltager, inden en endelig stillingtagen.

## Indstillinger

Chefen for Plan, Byg og Miljø indstiller, at der meddeles landzonetilladelse jf. planlovens § 35,
stk. 1 til det ansøgte, jf. administrationens vurdering og anbefaling nedenfor.

## Behandling

Teknik- og Miljøudvalget.

## Sagsfremstilling

Projektet fremgår af de vedlagte Bilag 1-5. Projektet forventes at vare ca. 8 år, hvor ca. 3,67 millioner tons jord indbygges i markarealer på i alt ca. 86 ha. Projektets omfang ligger udover hvad der kan betragtes som almindelig forbedring af landbrugsjord, hvorfor det forudsætter en landzonetilladelse.

Projektet begrundes ud fra et ønske om at genskabe karakteren af det oprindelige istidslandskab og finde plads til ren jord fra lokalområdets mange anlægsprojekter, bl.a. motorvejsudbygning og udbygning af erhvervsområder, ved at genindbygge det i landbrugsarealer.

Der er tale om væsentlige terrænreguleringer og landskabet skal efterfølgende fortsat drives landbrugsmæssigt.

Af ansøgningen (Bilag 1) fremgår, at indbygningen sker ved at modellere det eksisterende småkuperede landskab og særligt forstærke de eksisterende bakker ganske betragteligt. De eksisterende toppe øges med op til 2-4 m, der jævnes mod lavere områder, der øges med 0-1 m. Hvor bakkerne "gror" sammen vil det ske parallelt med den oprindelige isrand. Der hvor det eksisterende terræn mellem bakkerne er lavest, kan der blive indbygget op til 10-11 m jord (Bilag 2).

Ansøger oplyser, at i forbindelse med færdiggørelsen af terrænændringerne etableres beplantningsbælter langs nogle af de beskyttede diger. De § 3-beskyttede vandhuller sikres også med beplantning og de økologiske forbindelser bevares eller forbedres. Nyplantning sker med hjemmehørende, løvfældende træer og buske. Dette skal skabe bedre muligheder for dyr og planter.

Ansøger vurderer, at landskabsformerne som udgangspunkt blot skærpes, og at der derfor ikke vil blive ændret på afløbsretningen af overfladevand. Der forventes således ikke behov for foranstaltninger i den anledning.

Der forventes en trafikmængde på ca. 92.000 lastbiler, hvor der kan køre op til 50 lastbiler pr. dag i de perioder, hvor der køres jord. Grundet vejrlig samt mængden af jord, der skal bortskaffes fra bygge- og anlægsprojekter, vil der også være perioder, hvor der ikke tilkøres jord.

Projektområdet er opdelt i faser, der kan etableres uafhængigt af hinanden. Ansøger vil søge om tilladelse til 1-2 områder ad gangen og først gå videre med projektet, når de er afsluttede. Det betyder bl.a. at naboer til forskellige områder ikke vil opleve, at der køres jord tæt på dem i hele projektets levetid.

*Naboorientering og [adresse] ansøgte har været sendt ud til orientering hos naboer til projektarealet (jf. Planlovens § 35, stk. 4). Naboorienteringen og gennemgang af bemærkningerne kan ses i dagsordenspunktet fra d. 9. marts.

Ansøger afholdt et informationsmøde for naboer d. 15. februar. Bemærkninger til informationsmødet fra ansøger og naboer kan ses i dagsordenspunktet fra d. 9. marts.

*Dialogmøde*På kommunens foranledning blev der holdt et dialogmøde på [adresse] 8. maj med deltagelse af ansøger og ansøgers rådgiver, inviterede naboer samt repræsentanter for Teknik- og Miljøudvalget og kommunens administration. (Bilag 6)

Før mødet var der mulighed for en guidet køretur rundt i projektområdet, hvor ansøger fortalte om projektet og deltagerne kunne stille spørgsmål.

Efterfølgende var der dialogmøde med præsentation af projektet og mulighed for at komme med spørgsmål og bemærkninger.

Input fra naboer: Mødet omhandlede især bekymringer for trafikken i området, støj og støv, afledning af vand og længden af projektet. Der var også bemærkninger til bl.a. værdiforringelse af naboboliger, offentlighedens adgang til istidslandskabet og påvirkning af nabos erhverv samt forslag om en frivillig ordning, lig den grønne pulje ved opstilling af store vindmølle og solcelleanlæg, hvor økonomiske midler fra projektopstillere kan anvendes til gavn for naboer og grønne tiltag nær det nyetablerede anlæg.

Input fra ansøger:Sammen med den reviderede ansøgning har ansøger indsendt bemærkninger (Bilag 7) til nogle af de forslag og bekymringer, der blev fremsat af naboer på dialogmødet.

Ansøger vil reducere gener fra kørsel med opstilling af mobilvægte samt skiltning, der skal sørge for at lastbilerne holder sig til den aftalte rute. Projektets arbejdsområder deles yderligere op, så gener for de direkte naboer kan afsluttes indenfor 1-2 år, og der kan tages hensyn til naboer, der står i en konkret salgssituation. Ansøger tilføjer yderligere grønne plantebælter for at reducere naboers indsyn til arbejdsområdet samt værdiforringelse af deres ejendomme. De støjreducerende jordvolde vil blive suppleret med støjhegn, hvor nødvendigt.

Ansøger ønsker at fastholde driftstiden på 7-16 i hverdage for at projektperioden ikke skal forlænges til gene for naboer. Det fastholdes ligeledes, at området ikke skal åbnes for offentligheden. Ansøger vurderer, at det ikke kan være i alle naboernes eller naturens interesse at åbne op for uroskabende trafik. Projektet tilstræber at skabe økologiske forbindelser så forskellige vilde dyrearter har friere spil til at sprede sig i lokalområdet, og det vil blive begrænset og generet af en åbning for offentligheden.

*Miljø*Det forudsættes, at der alene tilføres ren jord, da arealerne efterfølgende skal dyrkes landbrugsmæssigt. Såfremt der meddeles landzonetilladelse til projektet, vil håndtering af den tilkørte rene jord blive reguleret i den miljøgodkendelse, som udarbejdes. En miljøgodkendelse vil bl.a. indeholde krav til støj, støv og arbejdstider.

*Trafik*Tilkørslen til området ligger forholdsvist tæt på statsvej og vurderes umiddelbart at være hensigtsmæssig. Der vil skulle gives en overkørselstilladelse og der kan i den forbindelse stilles krav om dokumentation af vejens bæreevne.

*Administrationens vurdering og anbefaling*Ejer har et ønske om at genskabe karakteren af et istidslandskab, men ellers er der ikke nogen praktisk begrundelse for projektet i og med, at arealet fortsat skal anvendes til landbrug og projektet ikke i sig selv har betydning for den anvendelse.

Generelt er der en vis interesse for at indbygge ren jord på landbrugsarealer, også udover hvad der må antages at være egentlig jordforbedring. Samtidig er der en væsentlig produktion af overskudsjord fra større bygge- og anlægsarbejder. Der er ikke tilstrækkeligt mange projekter hvori jorden ellers kan genanvendes, eksempelvis i støjvolde og kælkebakker og dette medfører, at overskudsjord fra lokalområdet transporteres langt. Omvendt er der selvfølgelig også en vis risiko for, at en jordtip som den ansøgte vil tiltrække jord langvejs fra.

Det er dog administrationens vurdering, at der er behov for lokale muligheder for indbygning af jord, særligt i lyset af de store bygge- og anlægsprojekter der er i Kalundborg Kommune.

Det er endvidere administrationens vurdering, at det konkrete projekt kan gennemføres på fornuftig vis og uden at det færdige projekt medfører en uheldig påvirkning af landskabet. Gener i anlægsperioden reguleres af en miljøgodkendelse. På nuværende grundlag er det administrationens vurdering, at ansøger ved forskellige konkrete tiltag er kommet med gode bud på, hvordan de gener, som projektet vil have for naboerne, kan afbødes.

Administrationen anbefaler, at der meddeles en landzonetilladelse til det ansøgte reviderede projekt. Vilkårene bør tage afsæt i beskrivelserne i projektet og ovenfor om arbejdstider, ruter, etapedelinger, mobilvægte, konkrete tilpasninger mod naboejendomme med mere.

## Økonomiske konsekvenser

Ingen.